Vermeende rower in Benoni doodgeskietŉ Vermeende rower is Maandag in Benoni, Ekurhuleni, ná ŉ rooftog doodgeskiet. Volgens luitenant Nomsa Sekele, ŉ polisiewoordvoerder, het vier gewapende mans G4-veiligheidswagte aangeval terwyl hulle tussen 10:00 en 11:00 kontant by ŉ Spar in Rynfield gaan optel het. Die rowers het ŉ onbekende bedrag geld en ŉ vuurwapen gesteel. Die wagte is ongedeerd. Die polisie is ontbied, wat kort daarna die rooi VW Polo opgespoor het waarin die verdagtes gevlug het. “Die voertuig is in Snakeweg afgetrek. ŉ Verdagte het uit die voertuig geklim en op die polisie begin skiet terwyl die ander drie verdagtes weggejaag het,” het Sekele gesê. Die verdagte is gewond en is onderweg na die hospitaal dood. Die polisie het die voertuig naby die Tom Jones-afrit opgespoor met slegs een insittende. Die polisie is besig om die man te ondervra.